b'\n_START_ARTICLE_\nEpilepsija\n_START_SECTION_\nZnaki in simptomi\n_START_PARAGRAPH_\nZa epilepsijo je zna\xc4\x8dilno dolgotrajno tveganje od ponavljajo\xc4\x8dih se napadov. Ti napadi se lahko prika\xc5\xbeejo na ve\xc4\x8d na\xc4\x8dinov, glede na to, kateri del mo\xc5\xbeganov je vklju\xc4\x8den in glede na starost osebe.\n_START_SECTION_\nNapadi\n_START_PARAGRAPH_\nNajpogostej\xc5\xa1a vrsta (60\xc2\xa0%) napadov so kr\xc4\x8deviti, konvulzivni napadi. Od tega jih dve tretjini za\xc4\x8dne kot \xc5\xbeari\xc5\xa1\xc4\x8dni napadi (ki se potem lahko spremenijo v generalizirane napade), ena tretjina med njimi pa se pojavi kot generalizirani napad.  Preostalih 40\xc2\xa0%  napadov je nekonvulzivnih. Primer te vrste je odsotnostni napad, ki se ka\xc5\xbee kot zmanj\xc5\xa1ana raven zavesti in po navadi traja okoli 10 sekund._NEWLINE_Pred \xc5\xbeari\xc5\xa1\xc4\x8dnim napadom pride pogosto do dolo\xc4\x8denih do\xc5\xbeivetij, ki so znani kot avra. Gre med drugim za \xc4\x8dutilne (vidne, slu\xc5\xa1ne ali vonja) do\xc5\xbeivljaje, ter psihi\xc4\x8dne, avtonomske ali motori\xc4\x8dne fenomene. Trzljaji se lahko za\xc4\x8dnejo v dolo\xc4\x8deni skupini mi\xc5\xa1ic in se potem raz\xc5\xa1irijo na okoli\xc5\xa1ke skupine mi\xc5\xa1ic, proces, znan kot Jacksonski pohod.  Lahko pride do avtomatizmov; gre za nezavestno izzvane dejavnosti, ki so ve\xc4\x8dinoma enostavni, ponavljajo\xc4\x8di se gibi, kot je cmokanje, ali pa gre za bolj zapletene gibe, kot je pobiranje kake stvari s tal._NEWLINE_Obstaja \xc5\xa1est vrst generaliziranih napadov: toni\xc4\x8dno kloni\xc4\x8dni, toni\xc4\x8dni, kloni\xc4\x8dni, miokloni\xc4\x8dni, odsotnostni in atoni\xc4\x8dni napadi. Pri vseh pride do izgube zavesti in praviloma se pripetijo brez opozorila. Toni\xc4\x8dno-kloni\xc4\x8dni napadi se javijo s kr\xc4\x8denjem okon\xc4\x8din, ki jihz prizadeti nato stegne, hrbet pa se mu zvije v lok. Vse traja 10\xe2\x80\x9330\xc2\xa0sekund (toni\xc4\x8dna faza) Lahko da je zaradi skr\xc4\x8denja prsnih mi\xc5\xa1ic sli\xc5\xa1ati krik. Temu potem sledi usklajeno tresenje okon\xc4\x8din (kloni\xc4\x8dna faza). Pri toni\xc4\x8dnem napadu pride do neprekinjenega skr\xc4\x8denja mi\xc5\xa1ic. Pogosto prizadeti pomodri, ker preneha dihati. V kloni\xc4\x8dnem napadu je tresenje okon\xc4\x8din usklajeno.  Ko se tresenje ustavi, lahko traja \xc5\xa1e 10\xe2\x80\x9330\xc2\xa0minut, dokler se oseba ne povrne v normalno stanje; to obdobje imenujemo \xc2\xbbpostiktalna faza\xc2\xab._NEWLINE_Med napadom lahko pride do izgube nadzora nad \xc4\x8drevesjem ali mehurjem. Oseba se lahko ugrizne v vrh ali rob jezika.  Pri toni\xc4\x8dno-kloni\xc4\x8dnem napadu so ugrizi na straneh bolj pogosti.  Ugrizi v jezik so tudi razmeroma pogosti pri psihogenih ne-epilepti\xc4\x8dnih napadih._NEWLINE_Med miotoni\xc4\x8dnimi napadi pride do kr\xc4\x8denja mi\xc5\xa1ic samo na nekaterih obmo\xc4\x8djih ali pa povsod. Odsotnostni napadi so lahko \xc5\xa1ibki, s komaj zaznavnim obratom glave ali me\xc5\xbeikanjem z o\xc4\x8dmi. Oseba se ne prevrne in se vrne v normalno stanje, takoj ko se napad kon\xc4\x8da. Atoni\xc4\x8dni napadi pomenijo izgubo mi\xc5\xa1i\xc4\x8dne dejavnosti za dlje kot eno sekundo.  Po navadi se pojavi na obeh straneh telesa._NEWLINE_Okoli 6\xc2\xa0% oseb z epilepsijo ima napade, ki jih pogosto spro\xc5\xbeijo posebni dogodki, in so znani kot refleksni napadi. Napade pri osebah, prizadetih z refleksno epilepsijo spro\xc5\xbeijo samo dolo\xc4\x8deni, posebni dra\xc5\xbeljaji.   Pogosti spro\xc5\xbeilci vklju\xc4\x8dujejo utripajo\xc4\x8de lu\xc4\x8di in nenadne zvoke. Pri nekaterih vrstah epilepsije bolj pogosteje, pri nekaterih vrstah pa skoraj edinole med spanjem.\n_START_SECTION_\nPostiktalno obdobje\n_START_PARAGRAPH_\nKo je aktivnega napada konec in preden se normalna raven zavesti spet vrne, obi\xc4\x8dajno nastopi tako imenovano postiktalno obdobje, to je obdobje zmedenosti. Po navadi traja od 3 do 15 minut,  lahko pa traja tudi ve\xc4\x8d ur. Drugi pogosti simptomi so: utrujenost, glavobol, te\xc5\xbeave pri govoru in nenormalno vedenje. Psihoza  po napadu je dokaj pogosta in se pojavi pri 6-10\xc2\xa0% ljudi. Ljudje se pogosto ne spomnijo, kaj se je v tem \xc4\x8dasu zgodilo. Po \xc5\xbeari\xc5\xa1\xc4\x8dnem napadu se lahko tudi pojavi lokalizirana onemoglost, znana kot Toddova paraliza. \xc4\x8ce se pojavi, traja po navadi od nekaj sekund do nekaj minut, v redkih primerih pa lahko traja dan ali dva.\n_START_SECTION_\nPsihosocialni vidiki\n_START_PARAGRAPH_\nEpilepsija lahko \xc5\xa1kodljivo u\xc4\x8dinkuje na psiholo\xc5\xa1ko in dru\xc5\xbebeno dobro po\xc4\x8dutje. Ti u\xc4\x8dinki so lahko med drugim dru\xc5\xbebena osamitev, stigmatizacija ali invalidnost. Lahko so vzrok za ni\xc5\xbeje uspehe v izobra\xc5\xbeevanju in za slab\xc5\xa1e rezultate na delovnem mestu. Pri prizadetih, posebno \xc4\x91e pri epilepti\xc4\x8dnih otrocih pogosto prihaja do te\xc5\xbeav pri u\xc4\x8denju. Stigmo epilepsije lahko ob\xc4\x8duti tudi dru\xc5\xbeina obolelega._NEWLINE_Nekatere motnje se pojavljajo pogosteje v pri ljudeh z epilepsijo, delno odvisno od tega, kateri sindrom epilepsije je prisoten. Med temi motnjami so: depresija, anksiozne motnje, migrene. Motnja pomanjkanja pozornosti (ADHD) in hiperaktivnost je tri do petkrat bolj pogosta pri otrocih z epilepsijo kot pa na splo\xc5\xa1no pri otrocih v prebivalstvu. ADHD in epilepsija imata resne posledice za vedenjski razvoj otroka, za u\xc4\x8denje in dru\xc5\xbebeni razvoj. Epilepsija je tudi bolj pogosta pri tistih z  avtizmom.\n_START_SECTION_\nVzroki\n_START_PARAGRAPH_\nEpilepsija ni enovita bolezen, ampak simptom, ki se lahko pojavi zaradi \xc5\xa1tevilnih razli\xc4\x8dnih motenj. Po definiciji se napadi pojavijo spontano in brez neposrednega vzroka, kot je akutna bolezen. Osnovni vzrok za epilepsijo lahko pripi\xc5\xa1emo genom ali pa strukturnim oz. presnovnim te\xc5\xbeavam, vendar pa pri 60\xc2\xa0% primerov vzrok ni znan. Genetska, kongenitalna in razvojna stanja so pogostej\xc5\xa1a pri mlaj\xc5\xa1ih ljudeh, mo\xc5\xbeganski tumorji in kapi pa so verjetnej\xc5\xa1i pri starej\xc5\xa1ih. Napadi se lahko pojavijo tudi kot posledica drugih zdravstvenih te\xc5\xbeav; \xc4\x8de se pojavijo precej blizu dolo\xc4\x8denega vzroka, kot je kap, po\xc5\xa1kodba glave, zau\xc5\xbeitje strupene snovi ali presnovna te\xc5\xbeava, se imenujejo akutni simptomati\xc4\x8dni napadi in jih uvr\xc5\xa1\xc4\x8damo v \xc5\xa1ir\xc5\xa1o klasifikacijo  motenj, povezanih z napadi, ne pa pod samo epilepsijo. \xc5\xa0tevilni vzroki za akutne simptomi\xc4\x8dne napade lahko vodijo tudi v druge napade, to pa imenujemo drugotna epilepsija.\n_START_SECTION_\nGenetika\n_START_PARAGRAPH_\nGenetika naj bi bila povezana z ve\xc4\x8dino primerov \xe2\x80\x93 neposredno ali posredno. Nekatere epilepsije se razvijejo zaradi okvare enega gena (1-2\xc2\xa0%), ve\xc4\x8dina pa zaradi interakcije ve\xc4\x8d genov in okoljskih dejavnikov. Vsaka monogenska okvara je redka, vseh opisanih pa je nekaj ve\xc4\x8d kot 200. Nekateri od vpletenih genov vplivajo na ionske kanale, encime, receptorje GABA in na receptorje, sklopljene s proteini G._NEWLINE_\xc4\x8ce ima epilepsijo eden od enojaj\xc4\x8dnih dvoj\xc4\x8dkov, obstaja 50-60\xc2\xa0% verjetnost, da jo bo imel tudi drugi. Pri dvojaj\xc4\x8dnih dvoj\xc4\x8dkih je ta verjetnosti 15-odstotna. Ta nevarnost je ve\xc4\x8dja pri tistih z generaliziranimi napadi kot pa pri tistih z \xc5\xbeari\xc5\xa1\xc4\x8dnimi. \xc4\x8ce za epilepsijo trpita oba dvoj\xc4\x8dka, imata ve\xc4\x8dinoma isti epilepti\xc4\x8dni sindrom (70-90\xc2\xa0%). Za druge bli\xc5\xbenje sorodnike je nevarnost petkrat ve\xc4\x8dja kot za ostalo prebivalstvo. Ena do deset odstotkov oseb z Downovim sindromom in 90\xc2\xa0% oseb z Angelmanovim sindromom ima epilepsijo.\n_START_SECTION_\nDrugo\n_START_PARAGRAPH_\nEpilepsija se lahko pojavi kot posledica \xc5\xa1tevilnih drugih stanj, na primer tumorjev, kapi, po\xc5\xa1kodb glave, predhodnih oku\xc5\xbeb osrednjega \xc5\xbeiv\xc4\x8devja, genetskih motenj, in kot posledica mo\xc5\xbeganskih po\xc5\xa1kodb ob rojstvu. Skoraj 30\xc2\xa0% oseb z mo\xc5\xbeganskimi tumorji ima epilepsijo, zato so ti vzrok za pribli\xc5\xbeno 4\xc2\xa0% primerov. Tveganje je najve\xc4\x8dje pri tumorjih v sen\xc4\x8dnem re\xc5\xbenju in tistih, ki rastejo po\xc4\x8dasi. Pri drugih ve\xc4\x8djih lezijah, kot so cerebralne kavernozne ska\xc5\xbeenosti in artiovenske ska\xc5\xbeenosti, je tveganje kar 40\xc2\xa0\xe2\x80\x93 60-odstotno. Pri 2-4\xc2\xa0% oseb, ki jih je zadela kap, se razvije epilepsija. V Zdru\xc5\xbeenem kraljestvu kapi predstavljajo 15\xc2\xa0% primerov in po nekaterih podatkih so vzrok pri 30\xc2\xa0% starej\xc5\xa1ih ljudi. Med 6 in 20\xc2\xa0% epilepsije se najbr\xc5\xbe pojavi zaradi po\xc5\xa1kodb glave. La\xc5\xbeje mo\xc5\xbeganske po\xc5\xa1kodbe tveganje pove\xc4\x8dajo za pribli\xc5\xbeno dvakrat, huj\xc5\xa1e mo\xc5\xbeganske po\xc5\xa1kodbe pa za sedemkrat. Pri tistih, ki so utrpeli mo\xc4\x8dan strel v glavo, je tveganje pribli\xc5\xbeno 50-odstotno._NEWLINE_Nevarnost za epilepsijo po  meningitisu je manj kot 10-odstotna; ta bolezen pogosteje povzro\xc4\x8da napade med samo oku\xc5\xbebo. Pri herpeti\xc4\x8dnem encefalitisu je nevarnost napada okoli 50-odstotna z visoko nevarnostjo za poznej\xc5\xa1e epilepsije (do 25-odstotna). Oku\xc5\xbeba s pra\xc5\xa1i\xc4\x8djo trakuljo, zaradi katere lahko pride do nevrocisticerkoze, je vzrok za do polovico primerov epilepsije v predelih sveta, kjer je ta zajedavec splo\xc5\xa1no raz\xc5\xa1irjen. Epilepsija se lahko pojavi tudi po drugih mo\xc5\xbeganskih oku\xc5\xbebah, kot so cerebralna malarija, toksoplazmoza in toksokariaza. Kroni\xc4\x8dno u\xc5\xbeivanje alkohola pove\xc4\x8da nevarnost za epilepsijo: tisti, ki popijejo \xc5\xa1est enot alkohola na dan, so dvainpolkrat bolj izpostavljeni nevarnosti. Med druga tveganja spadajo Alzheimerjeva bolezen, multipla skleroza, tuberozna skleroza in avtoimuni encefalitis. Cepljenje ne pove\xc4\x8duje nevarnosti za epilepsijo. Nedohranjenost je dejavnik tveganja, prisoten ve\xc4\x8dinoma v dr\xc5\xbeavah v razvoju, \xc4\x8deprav ni jasno, ali gre za neposredni vzrok ali za povezavo.\n_START_SECTION_\nSindromi\n_START_PARAGRAPH_\nObstajajo \xc5\xa1tevilni epilepti\xc4\x8dni sindromi, ki jih glede na to, kdaj nastopijo, obi\xc4\x8dajno razvr\xc5\xa1\xc4\x8damo v: neonatalno obdobje, otro\xc5\xa1tvo, odraslost in tisti, ki niso mo\xc4\x8dno vezani na obdobje. Poleg tega imamo skupine s specifi\xc4\x8dnimi razmerji simptomov, tiste, ki se pojavijo zaradi dolo\xc4\x8denih presnovnih ali strukturnih vzrokov, in tiste iz neznanega vzroka. Primere epilepsije je la\xc5\xbeje uvrstiti med dolo\xc4\x8dene sindrome pri otrocih. Nekateri tipi so: benigna rolandovska epilepsija (2,8 na 100.000), otro\xc5\xa1ka epilepsija z izostanki (0,8 na 100.000) in miokloni\xc4\x8dna juvenilna epilepsija (0,7 na 100.000). Vro\xc4\x8dinski kr\xc4\x8di in benigni neonatalni napadi niso oblika epilepsije.\n_START_SECTION_\nMehanizem\n_START_PARAGRAPH_\nObi\xc4\x8dajno je mo\xc5\xbeganska elektri\xc4\x8dna dejavnost nesinhrona. Zaradi strukturnih ali funkcionalnih te\xc5\xbeav v mo\xc5\xbeganih pa pri epilepti\xc4\x8dnih napadih skupina nevronov za\xc4\x8dne pro\xc5\xbeiti na nenormalen, pretiran in sinhroniziran na\xc4\x8din. Zato pride do depolarizacijskega vala, poznanega kot paroksizmalni depolarizacijski premik._NEWLINE_Potem ko se ekscitatorni nevron spro\xc5\xbei, obi\xc4\x8dajno za nekaj \xc4\x8dasa postane odpornej\xc5\xa1i na pro\xc5\xbeenje. Do tega deloma pride zaradi vpliva zaviralnih nevronov, elektri\xc4\x8dnih sprememb v ekscitatornem nevronu in negativnih vplivov adenozina. Pri epilepsiji se odpornost ekscitatornih nevronov za pro\xc5\xbeenje v tem obdobju zmanj\xc5\xa1a. Do tega lahko pride zaradi sprememb v ionskih kanal\xc4\x8dkih ali nepravilnega delovanja zaviralnih nevronov. Tako nato nastane dolo\xc4\x8deno obmo\xc4\x8dje, na katerem se lahko razvijejo napadi, oziroma \xc2\xbb\xc5\xbeari\xc5\xa1\xc4\x8de napada\xc2\xab. Drugi mehanizem epilepsije je lahko pove\xc4\x8danje ekscitatornih krogotokov ali pomanj\xc5\xa1anje inhibicijskih krogotokov po po\xc5\xa1kodbi mo\xc5\xbeganov. Te drugotne epilepsije se pojavijo prek procesov tako imenovane epileptogeneze. Tudi okvara krvno-mo\xc5\xbeganske pregrade je lahko vzro\xc4\x8dni mehanizem, saj bi lahko omogo\xc4\x8dala, da snovi v krvi prodrejo v mo\xc5\xbegane._NEWLINE_\xc5\xbdari\xc5\xa1\xc4\x8dni napadi se za\xc4\x8dnejo v eni mo\xc5\xbeganski polobli, generalizirani pa v obeh. Nekatere vrste napadov lahko spremenijo mo\xc5\xbegansko strukturo, druge pa nimajo bistvenega vpliva. Glioza, zmanj\xc5\xa1anje \xc5\xa1tevila nevronov in atrofija dolo\xc4\x8denih predelov mo\xc5\xbeganov so povezane z epilepsijo, vendar pa ni jasno, ali je epilepsija vzrok teh sprememb ali pa njihova posledica.\n_START_SECTION_\nDiagnoza\n_START_PARAGRAPH_\nDiagnoza epilepsije se obi\xc4\x8dajno postavi na podlagi opisa napada in spremljajo\xc4\x8dih dogodkov. Tudi elektroencefalografija in slikanje mo\xc5\xbeganov sta po navadi del diagnosti\xc4\x8dnega postopka. Pogosto se posku\xc5\xa1a ugotoviti dolo\xc4\x8den epilepti\xc4\x8dni sindrom, vendar pa to ni vedno mogo\xc4\x8de. Pri te\xc5\xbejih primerih je lahko uporaben video in EEG nadzor.\n_START_SECTION_\nDefinicija\n_START_PARAGRAPH_\nV praksi je epilepsija definirana kot dvoje ali ve\xc4\x8d epilepti\xc4\x8dnih napadov, med katerima pote\xc4\x8de ve\xc4\x8d kot 24 ur, brez jasnega vzroka, pri \xc4\x8demer je epilepti\xc4\x8dni napad definiran s pomo\xc4\x8djo za\xc4\x8dasnih znakov in simptomov, do katerih pride zaradi nenormalne elektri\xc4\x8dne dejavnosti v mo\xc5\xbeganih. Razumemo jo lahko tudi kot motnjo, pri kateri so osebe do\xc5\xbeivele vsaj en epilepti\xc4\x8dni napad in ves \xc4\x8das obstaja nevarnost za nove napade._NEWLINE_Mednarodna liga proti epilepsiji in Mednarodni urad za epilepsijo - sodelujo\xc4\x8da partnerja Svetovne zdravstvene organizacije - v skupni izjavi iz leta 2005 epilepsijo definirata kot \xc2\xbbmotnjo mo\xc5\xbeganov, za katero je zna\xc4\x8dilna trajna nagnjenost k epilepti\xc4\x8dnim napadom z vsemi nevrobiolo\xc5\xa1kimi, kognitivnimi, psiholo\xc5\xa1kimi in socialnimi posledicami tega stanja. Pri tem je za diagnozo epilepsije potreben vsaj en epilepti\xc4\x8dni napad.\xc2\xab\n_START_SECTION_\nRazvrstitev\n_START_PARAGRAPH_\nTiste, ki imajo napade, je treba razvrstiti glede na  vrsto napada, osnovni vzrok, epilepti\xc4\x8dni sindrom ter dogodke med napadi in v njihovi bli\xc5\xbeini. Vrste napadov se lo\xc4\x8dijo glede na to, kje je vir napada \xe2\x80\x93 lokaliziran (\xc5\xbeari\xc5\xa1\xc4\x8dni napadi) ali porazdeljen (generalizirani napadi) v mo\xc5\xbeganih. Generalizirane napade razdelimo glede na vpliv, ki ga imajo na telo, in so: toni\xc4\x8dno-kloni\xc4\x8dni (grand mal), odsotnostni (petit mal), miokloni\xc4\x8dni, kloni\xc4\x8dni, toni\xc4\x8dni in atoni\xc4\x8dni napad. Nekateri napadi, npr. epilepti\xc4\x8dni kr\xc4\x8di, so neznane vrste.\n_START_SECTION_\nLaboratorijske preiskave\n_START_PARAGRAPH_\nPri odraslih je pomembno preverjanje ravni elektrolitov, glukoze v krvi in kalcija, da se ti izklju\xc4\x8dijo kot vzrok napadov.  Z elektrokardiogramom je mogo\xc4\x8de izklju\xc4\x8diti te\xc5\xbeave z motnjami sr\xc4\x8dnega ritma. Punkcija v ledvenem predelu pomaga pri diagnosticiranju oku\xc5\xbebe osrednjega \xc5\xbeiv\xc4\x8devja, ni pa del rutinskega postopka.  Pri otrocih so potrebna dodatna testiranja, npr. biokemijska analiza urina in testiranje krvi za ugotavljanje presnovnih motenj._NEWLINE_Visoke ravni prolaktina v krvi v prvih 20 minutah po napadu pomagajo potrditi epilepti\xc4\x8dni napad za razliko od psihogenih neepilepti\xc4\x8dnih napadov. Raven prolaktina v serumu ne zadostuje za ugotavljanje delnih napadov. \xc4\x8ce je ta raven v mejah normale, mo\xc5\xbenost za epilepti\xc4\x8dni napad \xc5\xa1e vedno obstaja, prolaktin v serumu pa ne lo\xc4\x8di epilepti\xc4\x8dnih napadov od omedlevice. Zato tega pregleda ni priporo\xc4\x8dljivo uvrstiti med rutinske postopke pri diagnosticiranju epilepsije.\n_START_SECTION_\nEEG\n_START_PARAGRAPH_\nElektroencefalogram (EEG) prikazuje aktivnost mo\xc5\xbeganov, ki nakazuje pove\xc4\x8dano tveganje za napade. Ta preiskava je priporo\xc4\x8dljiva le pri osebah, pri katerih na podlagi simptomov obstaja verjetnost za pojav epilepti\xc4\x8dnega napada. Pri diagnosticiranju epilepsije lahko elektroencefalografija pomaga dolo\xc4\x8diti vrsto napada ali prisotne sindrome. Elektroencefalografija je pri otrocih obi\xc4\x8dajno potrebna le po drugem napadu. Ne more slu\xc5\xbeiti za izklju\xc4\x8ditev diagnoze in lahko da la\xc5\xbene pozitivne rezultate pri osebah, ki nimajo te bolezni. V dolo\xc4\x8denih primerih je morda koristno opraviti EEG na posameznikih, ki spijo ali jim manjka spanca.\n_START_SECTION_\nSlikanje\n_START_PARAGRAPH_\nDiagnosti\xc4\x8dno slikanje s CT-jem in MRI je priporo\xc4\x8dljivo po prvem nevro\xc4\x8dinskem napadu, da se ugotovijo strukturne te\xc5\xbeave v mo\xc5\xbeganih in okoli njih. MRI je na splo\xc5\xa1no bolj\xc5\xa1i na\xc4\x8din pregleda s slikanjem, razen kadar obstaja sum na krvavitev, ki pa jo CT bolje zazna. \xc4\x8ce oseba pride na urgenco z napadi, pa se hitro povrne v normalno stanje, se lahko slikanje opravi kasneje. \xc4\x8ce pa ima oseba anamnezo epilepsije in je slikanje \xc5\xbee bilo opravljeno, ponovno slikanje obi\xc4\x8dajno ni potrebno, tudi \xc4\x8de se napadi ponavljajo.\n_START_SECTION_\nDiferencialna diagnoza\n_START_PARAGRAPH_\nEpilepsijo je te\xc5\xbeko diagnosticirati, pogoste so tudi napa\xc4\x8dne diagnoze (v 5\xe2\x80\x9330\xc2\xa0% primerov). \xc5\xa0tevilne druge bolezni, med drugim omedlevica, hiperventilacija, migrene, narkolepsija, napadi panike in psihogeni neepilepti\xc4\x8dni napadi (PNEN), imajo lahko znake in simptome, ki so epilepsiji zelo podobni.Med osebami, ki pridejo na kliniko zaradi epilepsije, ima ena od petih PNEN, med prizadetimi s PNEN pa jih ima 10\xc2\xa0% tudi epilepsijo. Samo na podlagi epizode napada, ne da bi opravili nadaljnja testiranja, je epilepti\xc4\x8dni napad te\xc5\xbeko razlikovati od PNEN._NEWLINE_Vedenje otrok je v\xc4\x8dasih zlahka mogo\xc4\x8de napa\xc4\x8dno razumeti kot epilepti\xc4\x8dni napadi. Primeri takega zavajo\xc4\x8dega vedenja so med drugim apneja, mo\xc4\x8denje postelje, no\xc4\x8dni strahovi, tiki in mi\xc5\xa1i\xc4\x8dni trzljaji. Gastroezofageanlni refluks lahko pri dojen\xc4\x8dkih povzro\xc4\x8di ukrivitev hrbta in obra\xc4\x8danje glave na stran, kar je mogo\xc4\x8de napa\xc4\x8dno razumeti kot za toni\xc4\x8dno-kloni\xc4\x8dni napad.\n_START_SECTION_\nPreventiva\n_START_PARAGRAPH_\nPri ve\xc4\x8dini primerov preventiva ni mo\xc5\xbena, pomaga pa, \xc4\x8de poskrbimo za za\xc5\xa1\xc4\x8dito pred po\xc5\xa1kodbami glave, za dobro oskrbo v \xc4\x8dasu poroda ter zmanj\xc5\xa1amo okoljske zajedavce, kot je svinjska trakulja. V enem predelu Srednje Amerike se trudijo zmanj\xc5\xa1ati stopnjo pojavnosti svinjske trakulje, zaradi \xc4\x8desar so se novi primeri epilepsije zmanj\xc5\xa1ali za 50\xc2\xa0%.\n_START_SECTION_\nZdravljenje\n_START_PARAGRAPH_\nEpilepsija se obi\xc4\x8dajno zdravi z dnevnimi zdravili, ko se pojavi drugi napad, osebe z visokim tveganjem pa zdravila lahko za\xc4\x8dnejo jemati \xc5\xbee po prvem napadu. V nekaterih primerih so morda potrebni posebna dieta, vsaditev nevrostimulatorja ali nevrokirur\xc5\xa1ki poseg.\n_START_SECTION_\nPrva pomo\xc4\x8d\n_START_PARAGRAPH_\nOsebo, ki ima toni\xc4\x8dno-kloni\xc4\x8dni napad, obrnite na stran v polo\xc5\xbeaj za nezavestnega in tako prepre\xc4\x8dite, da bi teko\xc4\x8dina stekla v plju\xc4\x8da. Osebi, ki ima napad, v usta ne dajajte prstov, grizala ali jezi\xc4\x8dnega lopar\xc4\x8dka, da ne bi spro\xc5\xbeili bruhanja oziroma da vas prizadeta oseba ne ugrizne. Posku\xc5\xa1ajte \xc4\x8dim bolj prepre\xc4\x8diti samopo\xc5\xa1kodbe. Imobilizacija hrbtenice obi\xc4\x8dajno ni potrebna._NEWLINE_\xc4\x8ce napad traja dlje od 5\xc2\xa0minut ali \xc4\x8de sta v eni uri ve\xc4\x8d kot dva napada, ne da bi se med napadoma stanje povrnilo v normalno, se tak primer obravnava kot nujen primer, poimenovan status epilepticus. Tu je lahko potrebna medicinska pomo\xc4\x8d za ohranjanje prostih in za\xc5\xa1\xc4\x8ditenih dihalnih poti;pri tem lahko pomaga nosno-\xc5\xberelni tubus. Doma je v primeru dolgotrajnega napada priporo\xc4\x8dljivo za\xc4\x8detno zdravilo midazolam, ki ga vstavite v usta. Diazepam se lahko uporablja tudi rektalno. V bolni\xc5\xa1nicah se uporablja intravenozni lorazepam. \xc4\x8ce dva odmerka benzodiazepina ne u\xc4\x8dinkujeta, je priporo\xc4\x8dljiva uporaba drugih zdravil, kot je fenitoin. V primeru konvulzivnega statusa epilepticus, ki se ne odziva na za\xc4\x8detno zdravljenje, je potreben sprejem na oddelku za intenzivno nego in zdravljenje z mo\xc4\x8dnej\xc5\xa1imi u\xc4\x8dinkovinami, kot sta tiopenton ali propofol.\n_START_SECTION_\nZdravila\n_START_PARAGRAPH_\nKot glavno zdravljenje epilepsije se uporabljajo antiepileptiki, ki jih mora oseba morda jemati celo \xc5\xbeivljenje. Izbira antiepileptikov je odvisna od vrste napada, sindromov epilepsije, ostalih uporabljenih zdravil in drugih zdravstvenih te\xc5\xbeav ter od starosti in \xc5\xbeivljenjskega sloga osebe. Na za\xc4\x8detku priporo\xc4\x8damo uporabo enega zdravila. \xc4\x8ce to ni u\xc4\x8dinkovito, ga je treba zamenjati z drugim zdravilom. Jemanje dveh zdravil hkrati je priporo\xc4\x8dljivo le, \xc4\x8de eno zdravilo ne u\xc4\x8dinkuje. Pri pribli\xc5\xbeno polovici je u\xc4\x8dinkovita prva u\xc4\x8dinkovina, druga posamezna u\xc4\x8dinkovina pomaga pri pribli\xc5\xbeno 13\xc2\xa0%, tretjina oziroma dve u\xc4\x8dinkovini hkrati lahko pomagata pri dodatnih 4\xc2\xa0%. Pri okoli 30\xc2\xa0% ljudi se kljub zdravljenju z antiepileptiki napadi \xc5\xa1e naprej pojavljajo._NEWLINE_Na voljo so \xc5\xa1tevilna zdravila. Fenitoin, karbamazepin in valproat so se izkazali kot enako u\xc4\x8dinkoviti tako pri \xc5\xbeari\xc5\xa1\xc4\x8dnih kot tudi pri generaliziranih napadih. Izkazalo se je, da karbamazepinz nadzorovanim spro\xc5\xa1\xc4\x8danjem deluje prav tako dobro kot karbamazepin s takoj\xc5\xa1njim spro\xc5\xa1\xc4\x8danjem in ima lahko manj ne\xc5\xbeelenih u\xc4\x8dinkov. V Zdru\xc5\xbeenem kraljestvu sta karbamazepin ali lamotrigin priporo\xc4\x8dena za primarno zdravljenje \xc5\xbeari\xc5\xa1\xc4\x8dnih napadov, levetiracetam in valproat pa za drugotno zdravljenje glede na stro\xc5\xa1ke in ne\xc5\xbeelene u\xc4\x8dinke. Valproat se priporo\xc4\x8da kor primarno zdravilo za generalizirane napade, pri tem pa je lamotrigin drugotno zdravilo. Pri ljudeh z odsotnostmi se priporo\xc4\x8da uporaba etosuksimida ali valproata. Valproat je posebej u\xc4\x8dinkovit pri mioklonih napadih in toni\xc4\x8dnih ter atoni\xc4\x8dnih napadih. \xc4\x8ce so napadi dobro nadzorovani z ustreznim zdravljenjem, obi\xc4\x8dajno ni treba rutinsko preverjati ravni zdravil v krvi._NEWLINE_Najcenej\xc5\xa1i antiepileptik je fenobarbital. Svetovna zdravstvena organizacija ga priporo\xc4\x8da kot zdravilo v prvem izboru za dr\xc5\xbeave v razvoju in se tam redno uporablja. Dostop do tega zdravila pa je lahko ote\xc5\xbeen, ker ga nekatere dr\xc5\xbeave ozna\xc4\x8dujejo kot nadzorovano zdravilo._NEWLINE_O ne\xc5\xbeelenih u\xc4\x8dinkih zdravila poro\xc4\x8dajo pri 10 do 90\xc2\xa0% ljudi, odvisno od tega, kdo je zbiral podatke in kako. Ve\xc4\x8dina ne\xc5\xbeelenih u\xc4\x8dinkov se nana\xc5\xa1a na odmerjanje in so blagi. Nekateri tak\xc5\xa1ni ne\xc5\xbeeleni u\xc4\x8dinki so spreminjanje razpolo\xc5\xbeenja, zaspanost in nestabilnost pri hoji. Nekatera zdravila imajo ne\xc5\xbeelene u\xc4\x8dinke, ki niso povezani z odmerjanjem, kot so na primer izpu\xc5\xa1\xc4\x8daji, zastrupitev jeter ali supresija kostnega mozga. Ena \xc4\x8detrtina oseb se zaradi ne\xc5\xbeelenih u\xc4\x8dinkov odlo\xc4\x8di prekiniti zdravljenje. Nekatera zdravila so povezana s prirojenimi napakami, \xc4\x8de se jemljejo med nose\xc4\x8dnostjo. Valproat je \xc5\xa1e posebej vpra\xc5\xa1ljiv, posebno v prvih treh mescih. Kljub temu se zdravljenje, \xc4\x8de je u\xc4\x8dinkovito, pogosto nadaljuje, saj je tveganje pri nezdravljenju epilepsije ve\xc4\x8dje kot pa tveganje, \xc4\x8de se zdravil ne jemlje._NEWLINE_Postopno prenehanje jemanja zdravil je smiselno pri osebah, ki napadov nimajo \xc5\xbee od dveh do \xc5\xa1tirih let; vendar pa se napadi pri tretjini ljudi znova pojavijo, najpogosteje v prvih \xc5\xa1estih mesecih. Prenehanje jemanja zdravil je mo\xc5\xbeno pri pribli\xc5\xbeno 70\xc2\xa0% otrok in pri pribli\xc5\xbeno 60\xc2\xa0% odraslih oseb.\n_START_SECTION_\nOperacija\n_START_PARAGRAPH_\nKirur\xc5\xa1ko zdravljenje epilepsije je lahko mo\xc5\xbenost zdravljenja pri osebah z \xc5\xbeari\xc5\xa1\xc4\x8dnimi napadi, ki se pojavljajo kljub drugim na\xc4\x8dinom zdravljenja. Druga zdravljenja vklju\xc4\x8dujejo vsaj preizkus dveh ali treh zdravil. Cilj kirur\xc5\xa1kega posega je popoln nadzor nad napadi, kar se dose\xc5\xbee v 60\xe2\x80\x9370\xc2\xa0% primerov. Pogosti posegi so med drugim: izrez hipokampusa z resekcijo sprednjega sen\xc4\x8dnega re\xc5\xbenja, odstranitev tumorjev in odstranitev delov neokorteksa. Nekateri posegi, kot je kalozotomija korpusa, se izvedejo kot poskus zmanj\xc5\xa1anja \xc5\xa1tevila napadov in ne kot poskus ozdravljenja stanja. Po operaciji se pogosto lahko dajanje zdravil po\xc4\x8dasi ukine._NEWLINE_Pri osebah, ki niso kandidati za operacijo, je lahko druga mo\xc5\xbenost zdravljenje z nevrostimulacijo. Pri osebah, ki se na zdravila niso odzvale, so se kot u\xc4\x8dinkovite izkazale tri vrste nevrostimulacije: stimulacija vagusnega \xc5\xbeivca, sprednja talami\xc4\x8dna stimulacija in odzivna stimulacija v zaprti zanki.\n_START_SECTION_\nDrugo\n_START_PARAGRAPH_\nKetogena dieta (veliko ma\xc5\xa1\xc4\x8dob, malo ogljikovih hidratov in dovolj beljakovin) je po nekaterih podatkih \xc5\xa1tevilo napadov razpolovila pri 30\xe2\x80\x9340\xc2\xa0% otrok.Pribli\xc5\xbeno 10\xc2\xa0% otrok je dieto uspe\xc5\xa1no vzdr\xc5\xbeevalo nekaj let, 30\xc2\xa0% je bilo zaprtih, pogosti pa so bili tudi drugi ne\xc5\xbeeleni u\xc4\x8dinki. Manj radikalne diete je la\xc5\xbeje tolerirati in so tudi lahko u\xc4\x8dinkovite. Zakaj ta dieta deluje, ni jasno. Za prepre\xc4\x8devanje napadov so kot koristno predlagali telesno vadbo, kar potrjujejo nekateri podatki._NEWLINE_Terapija z izogibanjem pomeni, da se \xc4\x8dim bolj zmanj\xc5\xa1ajo ali odstranijo spro\xc5\xbeilci. Pri osebah, ki so ob\xc4\x8dutljive na svetlobo, je lahko koristno, da imajo manj\xc5\xa1i televizor, se izogibajo video igricam ali nosijo zatemnjena o\xc4\x8dala. Nekateri trdijo, da lahko psi za pomo\xc4\x8d osebam z epilepsijo, to so posebni \xc5\xa1olani psi, napovedo napade. Vendar pa je za to malo dokazov. Bio feed-back z upravljavcem na podlagi valov EEG je lahko koristen pri osebah, ki se na zdravila ne odzivajo.Vendar pa se psiholo\xc5\xa1ke metode ne bi smele uporabljati kot nadomestilo za zdravila.\n_START_SECTION_\nAlternativna medicina\n_START_PARAGRAPH_\nAlternativna medicina, vklju\xc4\x8dno z akupunkturo, psiholo\xc5\xa1kimi posegi, vitamini in jogo, nimajo zanesljivih dokazov, ki bi podprli njihovo uporabo pri epilepsiji. Tudi uporabe kanabisa dokazi ne podpirajo. Melatonin je zadostno podprt z dokazi.\n_START_SECTION_\nSmrtnost\n_START_PARAGRAPH_\nLjudje z epilepsijo imajo pove\xc4\x8dano tveganje smrti, ki je od 1,6 do 4,1-krat ve\xc4\x8dje kot pri splo\xc5\xa1ni populaciji in je pogosto povezano z osnovnim vzrokom napadov, epilepti\xc4\x8dnim statusom, samomorom, travmo in nenadno nepri\xc4\x8dakovano smrtjo pri epilepsiji (angl. \xc2\xbbsudden unexpected death in epilepsy\xc2\xab\xc2\xa0\xe2\x80\x93 SUDEP). Smrt zaradi epilepti\xc4\x8dnega statusa je v prvi vrsti zaradi vzroka in ne zaradi izpu\xc5\xa1\xc4\x8denih odmerkov zdravil. Tveganje samomora je pri ljudeh z epilepsijo pove\xc4\x8dano za dva- do \xc5\xa1estkrat. Vzrok za to je nejasen. Nenadna nepri\xc4\x8dakovana smrt pri epilepsiji je lahko delno povezana s pogostostjo generaliziranih toni\xc4\x8dno-kloni\xc4\x8dnih napadov in je vzrok pribli\xc5\xbeno 15\xc2\xa0% smrti, povezanih z epilepsijo. Kako bi lahko tveganje zmanj\xc5\xa1ali, ni znano. Najve\xc4\x8dji porast smrtnosti zaradi epilepsije je pri starej\xc5\xa1ih osebah. Osebe, ki imajo epilepsijo z nepojasnjenim vzrokom, imajo rahlo pove\xc4\x8dano tveganje. V Zdru\xc5\xbeenem kraljestvu ocenjujejo, da je pribli\xc5\xbeno 40\xe2\x80\x9360\xc2\xa0% smrti morda mogo\xc4\x8de prepre\xc4\x8diti. V dr\xc5\xbeavah v razvoju je mogo\xc4\x8de \xc5\xa1tevilne smrti pripisati pomanjkanju zdravljenja epilepsije, kar vodi do padcev ali epilepti\xc4\x8dnega statusa.\n_START_SECTION_\nEpidemiologija\n_START_PARAGRAPH_\nEpilepsija je ena najpogostej\xc5\xa1ih resnih nevrolo\xc5\xa1kih motenj, ki prizadene pribli\xc5\xbeno 65\xc2\xa0milijonov ljudi po vsem svetu. Pojavi se pri 1\xc2\xa0% prebivalstva do 20. leta starosti, in pri 3\xc2\xa0% prebivalstva do 75. leta starosti. Pogostej\xc5\xa1a je pri mo\xc5\xa1kih kot pri \xc5\xbeenskah, \xc4\x8deprav je skupna razlika majhna. Ve\xc4\x8dina obolelih (80\xc2\xa0%) je v dr\xc5\xbeavah v razvoju._NEWLINE_Trenutno ima aktivno epilepsijo nekje od 5 do 10 na 1.000 oseb, aktivna epilepsija pa je opredeljena kot epilepsija, pri kateri se je v zadnjih petih letih pojavi vsaj en napad. Epilepsija se vsako leto za\xc4\x8dne pri 40\xe2\x80\x9370 na 100.000 ljudi v razvitih dr\xc5\xbeavah in pri 80\xe2\x80\x93140 na 100.000 ljudi v dr\xc5\xbeavah v razvoju. Rev\xc5\xa1\xc4\x8dina je tveganje in vklju\xc4\x8duje tako dejstvo, da prizadeti prihaja iz revne dr\xc5\xbeave, kot tudi dejstvo, da je v primerjavi z drugimi v svoji dr\xc5\xbeavi revnej\xc5\xa1i. V razvitem svetu se epilepsija najpogosteje za\xc4\x8dne pri mlaj\xc5\xa1ih ali pri starej\xc5\xa1ih. V dr\xc5\xbeavah v razvoju se bolezen pogosto za\xc4\x8dne pri starej\xc5\xa1ih otrocih in mladih odraslih zaradi ve\xc4\x8d primerov travm in infekcijskih bolezni. V razvitih dr\xc5\xbeavah se je od 70. let prej\xc5\xa1njega stoletja do leta 2003 \xc5\xa1tevilo primerov na leto pri otrocih zmanj\xc5\xa1alo in pove\xc4\x8dalo \xc5\xa1tevilo primerov pri starej\xc5\xa1i populaciji. To gre deloma pripisati bolj\xc5\xa1emu pre\xc5\xbeivetju po kapi pri odraslih.\n_START_SECTION_\nZgodovina\n_START_PARAGRAPH_\nNajstarej\xc5\xa1i medicinski zapisi ka\xc5\xbeejo, da je epilepsija pri ljudeh pojav, ki ga bele\xc5\xbeijo skozi celotno zgodovino. Skozi ves stari vek so motnjo razumeli kot du\xc5\xa1evno stanje. Najstarej\xc5\xa1i opis epilepti\xc4\x8dnega napada na svetu je v akad\xc5\xa1\xc4\x8dini (jeziku v stari Mezopotamiji), napisan pa je bil okrog 2000 pr. n. \xc5\xa1t. Za osebo so zapisali, da je pod vplivom boga lune in so jo zdravili z izganjanjem duhovEpilepti\xc4\x8dne napade omenja tudi Hamurabijev zakonik (okrog 1790 pr. n. \xc5\xa1t.) kot upravi\xc4\x8den razlog za vrnitev kupljenega su\xc5\xbenja, in papirus Edwin Smith (okrog 1700 pr. n. \xc5\xa1t.), ki opisuje primere posameznikov z epilepti\xc4\x8dnimi kr\xc4\x8di._NEWLINE_Najstarej\xc5\xa1i znan podroben zapis o motnji sami je v Sakikk\xc5\xabju, babilonskem medicinskem besedilu v klinopisu iz 1067-1046 pr. n. \xc5\xa1t. Besedilo opisuje znake in simptome, razlaga zdravljenje in mo\xc5\xbene rezultate ter opisuje \xc5\xa1tevilne lastnosti razli\xc4\x8dnih vrst napadov. Ker Babilonci niso razumeli narave te bolezni, so napade pojasnjevali kot obsedenost z zlimi duhovi in epilepsijo zdravili na duhovne na\xc4\x8dine. Okrog 900 pr. n. \xc5\xa1t. je vede\xc5\xbe Punarvasu \xc4\x80treya epilepsijo opisal kot izgubo zavesti, to definicijo pa vsebuje tudi ajurvedsko besedilo \xc4\x8caraka samita (okrog 400 pr. n. \xc5\xa1t.)._NEWLINE_Grki so imeli, kar se bolezni ti\xc4\x8de, nasprotujo\xc4\x8da mnenja. Po eni strani so menili, da je epilepsija neke vrste obsedenosti duha, po drugi strani pa da gre lahko za stanje, povezano z genialnostjo in bo\xc5\xbeanskostjo. Eno od imen, pod katerim so jo poznali, je \xc2\xbbsveta bolezen\xc2\xab. Epilepsija nastopa v gr\xc5\xa1ki mitologiji: povezovali so jo z boginjama Lune Seleno in Artemido, ki sta kaznovali vsakogar, ki si je upal ju vznemiriti. Grki so menili, da imajo tako bolezen pomembni ljudje, kot sta na primer bila Julij Caesar in Hercules Opazna izjema pri tem bo\xc5\xbeanskem in duhovnem vidiku je bila Hipokratova \xc5\xa1ola. V petem stoletju pred na\xc5\xa1im \xc5\xa1tetjem je Hipokrat zavrnil mnenje, da bolezen povzro\xc4\x8dajo duhovi. V svojem prelomnem delu \xc2\xbbO sveti bolezni\xc2\xab\xc2\xa0je zapisal mnenje, da epilepsija ni bo\xc5\xbeanska izvora, temve\xc4\x8d da gre za medicinsko ozdravljiv problem, ki izvira iz mo\xc5\xbeganov. Kdorkoli zagovarja sveti vzrok za bolezen, je kriv \xc5\xa1irjenja nevednosti in vere v vra\xc5\xbeeverno magijo. Hipokrat je menil, da je dednost pomembna kot vzrok, opisal je slab\xc5\xa1e napovedi, \xc4\x8de se bolezen pojavi v zgodnjem otro\xc5\xa1tvu, in navedel njene telesne lastnosti. pa tudi dru\xc5\xbebeno sramoto, ki je z njo povezana.  Namesto\xc2\xbbsveta bolezen\xc2\xab, jo je imenoval \xc2\xbbvelika bolezen\xc2\xab, iz katere sledi dandana\xc5\xa1nje ime  \xc2\xbbgrand mal\xc2\xab, ki se uporablja za generalizirane napade. Kljub temu, da je podrobno opisal fizi\xc4\x8dne izvore bolezni, njegovi sodobniki njegovega mnenja niso sprejeli. Za bolezen so \xc5\xa1e v 17. stoletju krivili hude duhove._NEWLINE_Dru\xc5\xbeba je po ve\xc4\x8dini osebe z epilepsijo stigmatizirala, se jih izogibala ali pa celo zapirala; v Salp\xc3\xaatri\xc3\xa8re, rojstnem kraju moderne nevrologije, je Jean-Martin Charcot naletel na ljudi z epilepsijo v istih prostorih z bolniki, ki so bili du\xc5\xa1evno prizadeti, ki so imeli kroni\xc4\x8den sifilis in ki so bili kazensko nori. Anti\xc4\x8dni Rim je epilepsijo poznal kot znan kot \xc2\xbbMorbus Comitialis\xc2\xab\xc2\xa0( \xc2\xbbzborni\xc4\x8dna bolezen\xc2\xab) in jo jemal kot prekletstvo od bogov. V severni Italiji so epilepsijo po tradiciji poznali kot bolezen sv. Valentina._NEWLINE_Sredi leta 1800 so odkrili in uvedli bromid, to je prvo zdravilo, ki je bilo uspe\xc5\xa1no proti napadom. Prvo sodobno zdravljenje, fenobarbital, so razvili leta 1912, fenitoin pa se je za\xc4\x8del uporabljati leta 1938.\n_START_SECTION_\nStigma\n_START_PARAGRAPH_\nLjudje z epilepsijo so po svetu pogosto stigmatizirani. Prizadene jih gospodarsko, socialno in kulturno. V Indiji in na Kitajskem je epilepsija lahko razlog za zavrnitev zakonske zveze. Ljudje ponekod \xc5\xa1e vedno verjamejo, da so soljudje z epilepsijo zakleti. V Tanzaniji, pa tudi v drugih delih Afrike, epilepsijo vidijo kot obsedenost s hudimi duhovi, kot \xc4\x8darovni\xc5\xa1tvo, ali zastrupljenje, veliko ljudi tudi verjame, da je bolezen nalezljiva, za kar ni nikakr\xc5\xa1nih dokazov. Pred letom 1970 je v Veliki Britaniji bilo epileptikom prepovedano, da bi se poro\xc4\x8dali. Zaradi stigme lahko nekateri med ljudmi z epilepsijo zanikajo, da bi kdaj koli imeli epilepti\xc4\x8dne napade.\n_START_SECTION_\nGospodarstvo\n_START_PARAGRAPH_\nNapadi imajo v ZDA neposredno gospodarsko ceno pribli\xc5\xbeno eno milijarde dolarjev.  Epilepsija je v letu 2004 povzro\xc4\x8dila v Evropi gospodarsko \xc5\xa1kodo 15.5 milijard evro.  V Indiji se ceni, da epilepsija predstavlja stro\xc5\xa1ke v vi\xc5\xa1ini 1,7 milijarde USD ali 0,5\xc2\xa0% BND. V Zdru\xc5\xbeenih dr\xc5\xbeavah Amerike predstavlja vzrok za pribli\xc5\xbeno 1 odstotek obiskov na urgentnem oddelku (2 odstotka na pediatri\xc4\x8dnih urgencah).\n_START_SECTION_\nVozila\n_START_PARAGRAPH_\nOsebe z epilepsijo imajo pribli\xc5\xbeno dvakrat ve\xc4\x8dje tveganje, da bodo vpletena v prometno nesre\xc4\x8do, tako da v mnogih dr\xc5\xbeavah po svetu ne smejo voziti ali pa smejo voziti le pod dolo\xc4\x8denimi pogoji. Ponekod se po zakonu zahteva od zdravnikov, da o napadih poro\xc4\x8dajo uradu za izdajanje dovoljenj, drugih spet se od njih samo zahteva, da prizadeti osebi svetujejo, da to sama sporo\xc4\x8di. Dr\xc5\xbeave, ki poro\xc4\x8dilo zdravnika zahtevajo, so med drugim: \xc5\xa0vedska, Avstrija, Danska in \xc5\xa0panija. Dr\xc5\xbeave, kjer mora prizadeta oseba napad javiti, so med drugim: Velika Britanija in Nova Zelandija in zdravnik sme sam poslati obvestilo, \xc4\x8de ima ob\xc4\x8dutek, da prizadeti tega \xc5\xa1e ni storil. V Kanadi, ZDA in Avstraliji so zahteve glede poro\xc4\x8danja odvisne od province ali dr\xc5\xbeave. \xc4\x8ce so napadi dobro nadzorovani, je ve\xc4\x8dina mnenja, da je vo\xc5\xbenjo smiselno dovoliti. Koliko \xc4\x8dasa mora oseba biti brez epilepti\xc4\x8dnih napadov, preden lahko vozi, je od dr\xc5\xbeave do dr\xc5\xbeave razli\xc4\x8dno. Mnoge dr\xc5\xbeave zahtevajo, da je oseba od enega do treh let brez napadov. V ZDA dolo\xc4\x8di potrebni \xc4\x8das brez napadov vsaka dr\xc5\xbeava zase, zna\xc5\xa1a pa od treh mesecev do enega leta._NEWLINE_Ljudje z epilepsijo ali napadi obi\xc4\x8dajno ne morejo dobiti pilotskega dovoljenja.  V Kanadi lahko oseba, ki je imela en sam napad, po petih letih zahteva, da se ji, \xc4\x8de so vsi drugi testi normalni, izda dovoljenje z omejitvami. To velja tudi za ljudi, ki imajo vro\xc4\x8dinske kr\xc4\x8de in z drogami povezane epilepti\xc4\x8dne napade. Zvezna uprava za letalstvo ZDA ne dovoljuje, da bi osebe z epilepsijo dobile dovoljenje za poklicnega pilota. Redko se lahko naredijo izjeme za osebe, ki so imele en sam napad ali vro\xc4\x8dinske kr\xc4\x8de in ki so ostali brez napadov in brez zdravil vse do odrasle dobe. V Zdru\xc5\xbeenem kraljestvu za zasebno pilotsko dovoljenje veljajo isti pogoji kot za poklicno vozni\xc5\xa1ko dovoljenje. Pogoj je desetletno obdobje brez epilepti\xc4\x8dnih napadov in brez zdravil. Tisti, ki ne izpolnjujejo te zahteve, lahko dobijo, \xc4\x8de so pet let brez epilepti\xc4\x8dnih napadov, dovoljenje z omejitvami.\n_START_SECTION_\nPodporne organizacije\n_START_PARAGRAPH_\nObstajajo \xc5\xa1tevilne neprofitne organizacije, ki pomagajo ljudem in dru\xc5\xbeinam, prizadetih zaradi epilepsije. V Veliki Britaniji je to med drugimi Skupni odbor Velike Britanije in Irske za epilepsijo. V letu 2008 so 28. marca prvi\xc4\x8d proslavili Vijoli\xc4\x8dasti dan, 2008, katerega namen je pove\xc4\x8dati ozave\xc5\xa1\xc4\x8denost javnosti glede epilepsije. Druga prizadevanja za ve\xc4\x8dje poznavanje sprejetje bolezni je med drugim kampanja \xc2\xbbVen iz sence\xc2\xab, v kateri sodelujejo Svetovna zdravstvena organizacija, Mednarodna liga proti epilepsiji in Mednarodni urad za epilepsijo.\n_START_SECTION_\nRaziskave\n_START_PARAGRAPH_\nNapovedovanje napadov se ti\xc4\x8de poskusov, da bi z EEG lahko napovedovali epilepti\xc4\x8dni napad, preden do njega pride. Leta 2011 u\xc4\x8dinkovitega mehanizma za napovedovanje epilepti\xc4\x8dnih napadov \xc5\xa1e niso uspeli razviti. Ponavljajo\xc4\x8da se izpostavljenost dogodkom, ki bi lahko povzro\xc4\x8dili napadi, s\xc4\x8dasoma povzro\xc4\x8di, da la\xc5\xbee pride do epilepti\xc4\x8dnega napada; metodo so uporabili za ustvarjanje \xc5\xbeivalskih modelov epilepsije._NEWLINE_Genska terapija se prou\xc4\x8duje za nekatere vrste epilepsije. Zdravila, ki spreminjajo delovanje imunskega sistema, kot je recimo intravenski imunoglobulin, rezultati raziskav slabo podpirajo. Neinvazivna stereotakti\xc4\x8dna radio-kirurgija se od leta 2012 dalje za nekatere vrste epilepsije prou\xc4\x8duje kot alternativa standardnim kirur\xc5\xa1kim metodam.\n_START_SECTION_\nDruge \xc5\xbeivali\n_START_PARAGRAPH_\nEpilepsija se pojavlja pri \xc5\xa1tevilnih drugih \xc5\xbeivali, med drugim pri psih in ma\xc4\x8dkah, in je pri psih najpogostej\xc5\xa1a mo\xc5\xbeganska bolezen. Obi\xc4\x8dajno se je zdravi z antikonvulzivi, kot je fenobarbital ali bromid pri psih in fenobarbital pri ma\xc4\x8dkah. Generalizirane napade je pri konjih dokaj enostavno diagnosticirati, te\xc5\xbee pa je pri ne-generaliziranih napadih, kjer je EEG lahko da koristen.'